VENDIM
Nr. 128, datë 29.8.2019

MBI FILLIMIN E PROCEDURËS PËR LICENCIMIN E SHOQËRISË “MP-HEC” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “NIÇË”, ME KAPACITET TË INSTALUAR 1668 KW

Në mbështetje të nenit 16 dhe nenit 37, pika 2, germa “a”, të ligjit nr. 43/2015 “Për sektorin e energjisë elektrike” i ndryshuar, nenit 4, pika 1, germa “a”, nenit 5, pika 1, germa “a”, nenit 10, pika 1, 3 dhe 4, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e bordit të ERE-s, nr. 109, datë 29.6.2016, si dhe nenit 19, pika 1, germa “a”, të “Rregullores së organizimit, funksionimit dhe procedurave të ERE-s”, miratuar me vendimin e bordit të ERE-s nr. 96, datë 17.6.2016, bordi i Entit Rregullator të Energjisë (ERE), në mbledhjen e tij të datës 29.8.2019, pasi shqyrtoi aplikimin e paraqitur nga shoqëria “MP-HEC” sh.p.k., si dhe relacionin e Drejtorisë së Licencimit, Autorizimeve dhe Mbikëqyrjes, nr. 79/1, datë 16.8.2019 për shqyrtimin e aplikimit të shoqërisë “MP-HEC” sh.p.k., për licencim në veprimtarinë e prodhimit të energjisë elektrike të kësaj shoqërie, nga HEC “Niçë”, me kapacitet të instaluar 1668 kW,
konstatoi se: 
- Shoqëria “MP-HEC” sh.p.k., me shkresën e protokolluar në ERE me nr. 492 prot, datë 26.7.2019, ka paraqitur kërkesën për t’u pajisur me licencë në veprimtarinë e prodhimit të energjisë elektrike nga HEC “Niçë”, me kapacitet të instaluar 1668 kW.  
- Aplikimi i shoqërisë “MP-HEC” sh.p.k., plotëson pjesërisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” si më poshtë:  
- Formati i aplikimit (neni 9, pika 1, germat: “a”, “b”, “c”) është plotësuar.
- Dokumentacioni juridik, administrativ dhe pronësor (neni 9, pika 2, germat “a”, “b”, “c”, “d” “e”, “f” dhe “g”) është plotësuar pjesërisht. 
- Dokumentacioni financiar dhe fiskal (neni 9, pika 3) është plotësuar pjesërisht;
- Dokumentacioni teknik (neni 9, pika 4.1.1, pika 4.1.2, pika 4.1.3, pika 4.1.4, germat: “a”, “b”, “c”, “d”, “e”; pika 4.1.5, germat: “a”, “b”, “c”) është plotësuar pjesërisht.
- Shoqëria “MP-HEC” sh.p.k, është një subjekt tregtar i krijuar si detyrim ligjor i nenit 8 të Kontratës Koncesionare të formës BOT, me nr. 311 rep. dhe nr. 45 kol, datë 2.2.2009 “Për ndërtimin e HEC “Niçë”, të lidhur ndërmjet bashkimit të përkohshëm të shoqërisë “DEVY” sh.p.k me “ZYFI” sh.p.k, në cilësinë e Koncesionarit dhe Autoritetit Kontraktues, Ministrisë së Ekonomisë, Tregtisë dhe Energjetikës, në zbatim të VKM-së nr. 217, datë 21.2.2008 “Për përcaktimin e autoritetit kontraktues për ndërtimin me koncesion të Hec “Niçë”. 
- Nga sa konstatuar nga Kontrata e Koncesionit të formës BOT sipërcituar, kohëzgjatja e saj do të jetë 35 vjet nga data e efektive, me të drejtë ripërsëritje. 
- “Rregullorja për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” në nenin 10, pika 4, parashikon se ERE mund të fillojë procedurat për shqyrtimin e një aplikimi edhe në rastet e përshkruara në pikën 4, të nenit 8, të kësaj rregullore, por vendimi përfundimtar për refuzimin ose licencimin do të merret vetëm pasi të jenë paraqitur lejet përkatëse nga institucionet e tjera.
- Në pikën 4, të nenit 8, të Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike” parashikohet se: Nëse aplikuesi ka aplikuar dhe është në proces për marrjen e lejeve të tjera të nevojshme të përcaktuara në rregullore, mund të paraqesë aplikimin në ERE duke paraqitur informacion nga institucioni përkatës për fazën në të cilën ndodhet procesi i marrjes se lejeve nga institucionet e tjera.
Në lidhje me mungesën e dokumentacionit që ka të bëjë me: 
- Formati i aplikimit (neni 9, pika 1, germa “b”): 
Rezulton se shoqëria ka plotësuar të dhënat në lidhje me Selinë qendrore, drejtuesin kryesor të tij dhe të deleguarin përgjegjës, por në vijim duhet të paraqesë në ERE, prokurën e përfaqësimit të aplikuesit.
- Dokumentacioni juridik, administrativ dhe pronësor, neni 9, pika 2, germa “e” (Struktura e ndërtimit të shoqërisë. Lista e personelit sipas profilit, në përputhje me aktivitetin për të cilin kërkohet licenca, por duhet të paraqesë në ERE strukturën e ndërtimit të shoqërisë.
- Neni 9, pika 2, germa “f” (Marrëveshje Koncesioni ose autorizimi nga KM në rastet e aplikueshme në përputhje me kuadrin ligjor përkatës), shoqëria ka paraqitur: 
- Kontratën e Koncesionit për ndërtimin e Hidrocentralit “Niçë”, me fuqi të instaluar 600 kW, nr. 311 rep. dhe nr. 45 kol, datë 2.2.2009, të nënshkruar ndërmjet METE dhe Bashkimit të përkohshëm të shoqërive “DEVY” sh.p.k. dhe “ZYFI” sh.p.k.
- Kontratën Shtesë të Koncesionit për ndërtimin e Hidrocentralit “Niçë”, nr. 4431 rep. dhe nr. 1999 kol, datë 9.6.2012, të nënshkruar ndërmjet METE dhe MP-HEC sh.p.k. Në të citohet se: “Koncesionari merr përsipër të verë në punë hidrocentralin brenda 32 muajve nga hyrja në fuqi e kontratës së koncesionit. Afati i ndërtimit është 10 muaj si e parashikuar në grafikun e punimeve të paraqitur në aneksin 2, bashkëlidhur”.
- Kontratën shtesë të koncesionit për ndërtimin e Hidrocentralit “Niçë”, nr. 288 rep. dhe nr. 92 kol, datë 12.5.2015, të nënshkruar ndërmjet MEI dhe shoqërisë “Energy Albania Group” sh.p.k., nga ku palët bien dakort se: 1) pas titullit te paragrafi i parë i kontratës, fjalët “Ministria e Ekonomisë, Tregtisë dhe Energjetikës” të zëvendësohen me fjalët “Ministria e Energjisë dhe Industrisë”; 2) Koncesionari merr përsipër të verë në punë hidrocentralin brenda muajit dhjetor 2016.
- Kontratën shtesë të koncesionit për ndërtimin e Hidrocentralit “Niçë”, nr. 750 rep. dhe nr. 251 kol, datë 26.7.2017, të nënshkruar ndërmjet MEI dhe shoqërisë Koncesionare “MP-HEC” sh.p.k., nga ku palët bien dakord se: Koncesionari merr përsipër të verë në punë hidrocentralin brenda 9 muajve nga përfundimi i afatit të ndërtimit, i përcaktuar në kontratën shtesë të koncesionit me nr. 288 rep; nr. 92 kol, datë 12.5.2015.
Shoqëria Koncesionare “MP-HEC” sh.p.k., duhet të depozitojë në ERE kontratën shtesë të koncesionit, në vijim të miratimit të projektit të zbatimit të përmirësuar të HEC “Niçë”, kërkuar nga MIE me shkresën nr. 11965/1 prot., datë 13.12.2018.
- Neni 9, pika 2, germa “g” (dokumente që vërtetojnë pronësinë e aplikuesit në zonat ku do të shtrihet projekti (kontrata shit-blerje, kontrata qiraje, akte dhurimi, kontrata premtim shitblerje, marrëveshje me subjektet që kanë në pronësi zonat ku shtrihet projekti) - Shoqëria MP-HEC sh.p.k., ka depozituar: 
- kontratën e qirasë me nr. 9669 rep. dhe nr. 5663 kol, datë 12.12.2016 “Për dhënien në përdorim të fondit pyjor dhe kullosor kombëtar” të lidhur midis Bashkisë Maliq dhe Shoqërisë MP-HEC sh.p.k., për dhënien me qira të sipërfaqes prej 1.3024 ha e ndarë në: 3.066 km shtrirje tubacioni/kanal dhe 0.19 km rrugë ndihmëse. Afati i kësaj kontrate do të jetë deri në vitin 12.12.2025, me të drejtë ripërtëritje, sipas afatit të Kontratës së Koncesionit nr. 311 rep, nr. 45 lol, datë 2.2.2009. 
- kontratën e qirasë me nr. 3458 prot, datë 28.9.2017 “Për dhënien në përdorim të fondit pyjor dhe kullosor kombëtar” të lidhur midis Bashkisë Pogradec dhe Shoqërisë MP-HEC sh.p.k., për dhënien me qira të sipërfaqes: në cungishtë (tubacion presioni) 1.542 km, rrugë ndihmëse në funksion të ndërtimit të trasesë së vendosjes të tubacionit të presionit 0.31 km, si dhe pakësim në volum e dhënie në përdorim të sipërfaqes prej 0.412 ha dhe 1.676 ha, për ndërtimin e HEC “Niçë”. Kontrata e Qirasë lidhet për një afat 10-vjeçar duke filluar nga dita e nesërme e nënshkrimit të kontratës dhe palët kanë të drejtë të rinovojnë afatin e kësaj kontrate në zbatim të afatit të Kontratës së Koncesionit nr. 311 kol. dhe nr. 115 rep., datë 2.2.2009.
Shoqëria duhet të saktësojë koordinatat e zonës ku do të ushtrohet veprimtaria.
- Dokumentacioni financiar dhe fiskal (neni 9, pika 3, germa “c”: dokumente që vërtetojnë aftësinë ose mbështetjen financiare të aplikuesit) - shoqëria duhet të paraqesë në ERE shpjegimet e nevojshme në lidhje me vlerën finale të investuar për ndërtimin e veprës në krahasim edhe me huanë që rezulton në bilancet e saj.
- Neni 9, pika 4.1.4, germa “b” (Grafiku i Zbatimit të Projektit) - duhet depozituar në ERE si pjesë integrale e Kontratës së Koncensionit “aneksi A” i saj, Grafiku e Punimeve, i cili duhet të vijë i përditësuar bashkëlidhur kontratave shtesë të Koncesionit që kanë shtyrë afatet e punimeve, sikurse citohet në to.
Neni 9, pika 4.1.4, germa “d” (Plani i Biznesit)- shoqëria duhet të paraqesë në ERE, Plan Biznesin e plotë në Gjuhën Shqipe.
[bookmark: _GoBack]- Neni 9, pika 4.1.5, germa “c” (leje mjedisore) - shoqëria ka depozituar në ERE me shkresën nr. 5975 prot., të datës 27.10.2010, të Ministrisë së Mjedisit, vendimin nr. 30, “Akt-miratimi Leje Mjedisore”, lëshuar për shoqërinë “MP-HEC” sh.p.k, për HEC “Niçë”, me kapacitet të instaluar 990.72 kW”. Ky dokument rezulton të jetë lëshuar në vitin 2010 me një kapacitet të instaluar të ndryshëm nga ai që ka miratuar MIE me shkresën nr. 11965/1 prot., datë 13.12.2018, sipas projektit të zbatimit të përmirësuar dhe të ndryshëm edhe nga sa vetë shoqëria ka kërkuar të licencohet. 
Shoqëria duhet të paraqesë lejen mjedisore në përputhje me parametrat e ndryshuar dhe të miratuar nga MIE, me qëllim përcaktimin e saktë të fuqisë së instaluar në rast licencimi.
- Kontrata e Koncesionit e formës BOT, me nr. 311 rep. dhe nr. 45 kol, datë 2.2.2009 “Për ndërtimin e HEC ‘Niçë’”, ka një afat 35-vjeçar. Afati i mbetur për zbatimin e kësaj kontrate është 25 vite.
- ERE në zbatim të nenit 38, të ligjit “Për sektorin e energjisë elektrike”, i ndryshuar dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë për veprimtarinë e prodhimit të energjisë elektrike, një licencë me afat më të gjatë se 30 vjet. 
Për gjithë sa më sipër cituar, bordi i ERE-s, 

VENDOSI:

1. Të fillojë procedurën për licencimin e shoqërisë “MP-HEC” sh.p.k., në veprimtarinë e prodhimit të energjisë elektrike nga Hec “Niçë”, me kapacitet të instaluar 1668 kW, për një afat 25-vjeçar.
2. Drejtoria e Licencimit, Autorizimeve dhe Mbikëqyrjes, të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

